Võrkpalli Euroopa meistrivõistlustel selgus reede õhtul teine finalist, kui Serbia oli 3:2 üle ühest korraldajariigist Prantsusmaast.
Prantslased alustasid Pariisis toimunud poolfinaali hästi, kui avageim võideti 25:23. Kahes järgmises lubasid serblased võõrustajatele vastavalt 23 ja 21 punkti, Prantsusmaa viis kindla 25:17 geimivõiduga mängu otsustavasse vaatusesse, kus Serbia ei jätnud enam juhuse hooleks midagi.
2011. aasta Euroopa meister läks ette 5:0 ja 9:2 ning kindlustas 15:7 võiduga koha samas Pariisi saalis toimuvas pühapäevases finaalis, kus minnakse vastamisi Sloveeniaga. Nelja aasta eest Euroopa meistriteks kroonitud prantslased kohtuvad kolmanda koha mängus valitseva maailmameistri Poolaga.
Serbia resultatiivseim oli 27 punkti toonud Aleksandar Atanasijevic, 29 punktiga üleplatsimeheks prantslaste Earvin Ngapeth.
Toimetaja: Anders Nõmm